‘કૂલી’નાં બધાં જ ગીતો જે ગાયકે ગાયાં હતાં એ શબ્બીરકુમારનું માનવું છે કે મોહમ્મદ રફીના મુકામ સુધી કોઈના માટે પહોંચવું શક્ય નથી. બૉલીવુડના એકમાત્ર મહિલા મ્યુઝિક-ડાયરેક્ટર ઉષા ખન્નાએ શબ્બીરકુમારને પહેલવહેલી ‘તજુર્બા’ નામની ફિલ્મમાં ગાવાની તક આપી હતી. એ ગીત તો જોકે એટલું હિટ ન ગયું. તેઓ કહે છે, ‘૧૯૮૧માં મેં પહેલી વાર ગીત ગાયું હતું. એ દૌર એવો હતો જ્યારે કોઈ પણ નવા સિંગરને ભાગ્યે જ ચાન્સ મળતો, કારણ કે એ જમાનામાં તમારા અવાજમાં પણ સ્ટારડમ હોવો જરૂરી ગણાતો. ફિલ્મોની સફળતા ગીતોની અને ગાયકોની સફળતા પર નર્ભિર રહેતી. એ અરસામાં મને ગાવાનો ચાન્સ મળ્યો. મને એવું ગુમાન ક્યારેય નથી આવ્યું કે હું રફીસાહેબનો સબ્સ્ટિટ્યુટ છું, કારણ કે એ હું હોઈ જ ન શકું. રફીસાહેબ એ હસ્તી છે જેને આંબવાની મારી કોઈ ક્ષમતા નથી. તેમની સાથે મારી તુલનાને હું એક ખૂબસૂરત ગલતફહેમી સિવાય બીજું કંઈ નથી ગણતો. બીજા રફીસાહેબ બની જ ન શકે. તેમને ગયાને આટલાં વર્ષ થયા છતાં તેમના ચાહકોમાં કોઈ ફરક નથી આવ્યો. ઇન ફૅક્ટ યુવા પેઢી પણ રફીસાહેબના અવાજને પસંદ કરી રહી છે. તેમના ચાહકવર્ગમાં ઉમેરો જ થઈ રહ્યો છે.’